RO Jurnalul Oficial al Uniunii Europene L 62/23

DECIZIA COMISIEI

din 26 februarie 2007

de stabilire a faptului că articolul 30 alineatul (1) din Directiva 2004/17/CE a Parlamentului European și a Consiliului de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale se aplică furnizării de energie electrică și gaze naturale în Anglia, Scoția și Țara Galilor

[notificată cu numărul C(2007) 559]

(Numai textul în limba engleză este autentic)

(Text cu relevanță pentru SEE)

(2007/141/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 2004/17/CE a Parlamentului European și a Consiliului din 31 martie 2004 de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (1), în special articolul 30 alineatele (4) și (6),

având în vedere solicitarea prezentată de Regatul Unit prin e-mail la 24 octombrie 2006 și confirmată printr-un fax semnat la aceeași dată și informațiile suplimentare solicitate de către personalul Comisiei prin e-mail la 17 noiembrie 2006 și prezentate de Regatul Unit prin e-mail la 27 noiembrie 2006,

având în vedere concluziile autorității naționale independente, Office of the Gas and Electricity Markets (OFGEM, Oficiul de Piață pentru Gaze Naturale și Energie Electrică), conform cărora sunt îndeplinite condițiile de aplicabilitate a articolului 30 alineatul (1) din Directiva 2004/17/CE,

întrucât:

(1) Articolul 30 din Directiva 2004/17/CE prevede că acele contracte destinate să permită desfășurarea unei activități care intră sfera de aplicabilitate a directivei nu fac obiectul directivei menționate în cazul în care, în statul membru în care se desfășoară, activitatea este expusă direct concurenței pe piețe la care accesul nu este restricționat. Expunerea directă la concurență este evaluată pe baza unor criterii obiective, ținând seama de caracteristicile specifice sectorului în cauză. Accesul se consideră nerestricționat în cazul în care statul membru a transpus și a pus în aplicare legislația comunitară relevantă, deschizând un anume sector sau o parte a acestuia.

(2) Această legislație este menționată în anexa XI la Directiva 2004/17/CE, care, pentru sectorul energetic, se referă la Directiva 96/92/CE a Parlamentului European și a Consiliului din 19 decembrie 1996 privind normele comune pentru piața internă de energie electrică (2). Directiva 96/92/CE a fost înlocuită cu Directiva 2003/54/CE a Parlamentului European și a Consiliului din 26 iunie 2003 privind normele comune pentru piața internă de energie electrică și de abrogare a Directivei 96/92/CE (3), care impune un grad și mai mare de deschidere a pieței. În ceea ce privește sectorul gazelor naturale, anexa XI se referă la Directiva 98/30/CE a Parlamentului European și a Consiliului din 22 iunie 1998 privind normele comune pentru piața internă în sectorul gazelor naturale (4). Directiva 98/30/CE a fost înlocuită cu Directiva 2003/55/CE a Parlamentului European și a Consiliului din 26 iunie 2003 privind normele comune pentru piața internă de gaze naturale și de abrogare a Directivei 98/30/CE (5), care impune un grad și mai mare de deschidere a pieței.

(3) În temeiul articolului 62 punctul 2 din Directiva 2004/17/CE, titlul III din directiva menționată, care stabilește normele aplicabile concursurilor de proiecte în domeniul serviciilor, nu se aplică concursurilor organizate în scopul desfășurării, în statul membru interesat, a unei activități pentru care aplicabilitatea articolului 30 alineatul (1) a fost stabilită printr-o decizie a Comisiei sau pentru care aceste norme au fost considerate aplicabile în temeiul alineatului (4) paragraful al doilea sau al treilea sau în temeiul alineatului (5) paragraful al patrulea din articolul menționat.

(4) Cererea prezentată de Regatul Unit se referă la furnizarea de energie electrică și gaze naturale, atât cu ridicata, cât și cu amănuntul, în Anglia, Scoția și Țara Galilor. Deși este posibil să existe unele asemănări, din cauza caracteristicilor respective, în special posibilitățile foarte limitate de substituție, se poate considera că există mai curând două piețe diferite de produse, o piață a gazelor naturale și o piață a energiei electrice, decât o singură piață a „energiei”.

(5) Dat fiind caracterul unic al piețelor de energie electrică al celor trei zone geografice care fac obiectul prezentei cereri și capacitatea limitată (6) a conexiunilor dintre rețelele Regatului Unit și cele din alte zone ale Comunității, Anglia, Scoția și Țara Galilor trebuie considerate ca reprezentând piața relevantă de energie electrică, în sensul evaluării condițiilor articolului 30 alineatul (1) din Directiva 2004/17/CE. În cazul gazelor naturale, ar trebui, de asemenea, conchis că Marea Britanie reprezintă piața geografică relevantă, întrucât, conform constatărilor British Office of Fair Trade, „aceasta este limita regimului de comercializare a gazelor naturale: deși gazele naturale sunt comercializate în Europa continentală prin conducta Bacton-Zeebrugge, cantitățile comercializate sunt relativ reduse”. Același lucru este valabil și pentru cantitățile comercializate între Marea Britanie și Irlanda de Nord (care nu fac obiectul prezentei decizii) și Irlanda. Aceste concluzii sunt conforme constatărilor din Comunicarea Comisiei către Consiliu și Parlamentul European: Raport privind progresul realizat în crearea pieței interne de energie electrică și gaze naturale (7), denumit în continuare „Raportul anual pentru 2005”, adică „în termeni economici … piețele de energie electrică și gaze naturale din UE rămân naționale în sfera economică”.

(6) Prezenta evaluare, precum și orice altă evaluare inclusă în prezenta decizie se realizează exclusiv în sensul Directivei 2004/17/CE și nu aduce atingere aplicării legislației în vigoare privind concurența.

(7) În ceea ce privește energia electrică, Regatul Unit a transpus și a pus în aplicare nu numai Directiva 96/92/CE, ci și Directiva 2003/54/CE. În ceea ce privește gazele naturale, Regatul Unit a pus, de asemenea, în aplicare nu numai Directiva 98/30/CE, ci și Directiva 2003/55/CE. În consecință și în conformitate cu articolul 30 alineatul (3) primul paragraf, accesul la piață ar trebui considerat nerestricționat, atât în ceea ce privește energia electrică, cât și în ceea ce privește gazele naturale.

(8) Expunerea directă la concurență ar trebui să fie evaluată pe baza mai multor indicatori, niciunul nefiind, în sine, decisiv. În Raportul anual pentru 2005, Comisia a declarat că „multe piețe naționale afișează un grad înalt de concentrare a industriei, punând în pericol dezvoltarea unui concurențe eficiente” (8). În consecință, s-a considerat că „unul dintre indicatorii pentru gradul de concurență pe piețele naționale este segmentul de piață global acoperit de cei mai mari trei producători (de energie electrică) și furnizori cu ridicata (de gaze naturale)” (9). Conform celor mai recente informații disponibile, segmentul de piață acoperit de cei mai mari trei producători de energie electrică este de 39 % din producția totală (10), în timp ce segmentul de piață acoperit de cei mai mari trei transportatori de gaze naturale, în procente, în raport cu piața cu ridicata, este de 36 % (11). Ambele valori ar trebui să aibă un nivel suficient de scăzut și împreună ar trebui considerate drept un indicator al expunerii directe la concurență.

(9) Gradul de lichiditate este, de asemenea, un bun indicator al concurenței, întrucât condițiile concurenței privind furnizarea de energie electrică și gaze naturale sunt în mare parte influențate de lichiditatea piețelor cu ridicata. Piața cu ridicata de energie electrică din Regatul Unit se caracterizează ca o piață de schimburi bilaterale prin tranzacții intermediate. De asemenea, există mai multe burse ale energiei, deși UKPX negociază cel mai mare volum de acțiuni. Unii dintre principalii agenți de pe piața cu ridicata sunt proprietarii instalațiilor de generare, cu un drept de proprietate asupra capacității de generare destul de variat, având în vedere că opt societăți dețin în comun aproximativ 70 % din capacitate. Pentru Regatul Unit, lichiditatea comerțului multitranzacțional pe piața la termen (liquidity multiple term trading) se ridică la aproximativ de trei ori valoarea consumului (12). Acest grad de lichiditate ar trebui considerat satisfăcător, respectiv un indicator al unei piețe cu ridicata sănătoase și competitive. Pentru sectorul gazelor naturale, lichiditatea comerțului multitranzacțional pe piața la termen ar trebui, de asemenea, considerată satisfăcătoare, întrucât atinge, la rândul său, o valoare dublă sau chiar triplă față de consumul total (13). De asemenea, la toate nivelurile de vânzări cu amănuntul, există un număr suficient de operatori economici, întrucât există șase furnizori principali activi pe piața consumatorilor casnici și alte societăți active în sectorul industrial (14). Piețele de gaze naturale se caracterizează, de asemenea, printr-un număr suficient de furnizori activi și pot fi rezumate după cum urmează: „Nivelul concurenței de pe piața de gaze naturale [din Regatul Unit] este ridicat, aproximativ 10 societăți fiind active pe piața cu ridicata. În același timp, șase societăți răspund pentru cea mai mare parte a pieței interne de alimentare cu energie electrică… [dintre care]… cinci sunt nou-apărute pe piața de furnizare a gazelor naturale. Consumatorii industriali (și marii consumatori în general) cumpără direct de pe piața cu ridicata, care include, de asemenea, multe societăți petroliere importante” (15). Prin urmare, acești factori ar trebui priviți ca un indicator al expunerii directe la concurență.

(10) Activitățile de pe piețele de echilibrare ar trebui, de asemenea, considerate drept indicatori, nu numai în ceea ce privește producția, ci și în ceea ce privește piețele cu ridicata și cu amănuntul. De fapt, „orice agent economic de pe piață, care nu-și poate adapta cu ușurință portofoliul de generare la caracteristicile clienților săi, se poate găsi în situația de a fi expus la diferența dintre prețul la care OST (operator al sistemului de transport) va vinde cantitatea deficitară de energie destinată reechilibrării pieței și prețul cu care va răscumpăra producția în exces. Aceste prețuri fie pot fi impuse OST în mod direct de către autoritatea de reglementare, fie se poate recurge la un mecanism de piață prin care prețul se stabilește prin oferte din partea altor producători, în vederea reglementării producției acestora prin lipsă sau prin adaos. […] O dificultate majoră pentru micii operatori de pe piață apare acolo unde există riscul unui dezechilibru rapid între prețul de cumpărare al OST și prețul de vânzare. Această situație apare în mai multe state membre și acționează probabil în detrimentul dezvoltării concurenței. Un dezechilibru rapid între prețul la cumpărare și cel la vânzare poate indica un nivel insuficient al concurenței pe piața de echilibrare, dominată eventual doar de unul sau doi generatori principali. Aceste dificultăți se agravează acolo unde utilizatorii din rețea nu își pot adapta pozițiile în timp real” (16). Odată cu introducerea British Electricity Trading and Transmission Arrangements („BETTA”), a apărut o piață unică de echilibrare pentru Anglia, Scoția și Țara Galilor. Mai mult, principalele caracteristici ale acesteia (stabilirea prețului în funcție de piață, închideri de intrări la intervale de 30 de minute și diferențe destul de mici între prețurile astfel calculate) o transformă într-un potențial indicator al expunerii directe la concurență. În mod similar, prețurile de echilibrare pentru gazele naturale sunt obținute pe baza unui mecanism de piață operat de OST. Dezechilibrele dintre prețuri sunt ajustate zilnic și nu există, de obicei, nicio discrepanță semnificativă între prețul de cumpărare și prețul de vânzare. Acest mecanism nondiscriminatoriu nu impune niciun obstacol pentru furnizori.

(11) Având în vedere caracteristicile produselor care fac obiectul prezentei decizii (energia electrică și gazele naturale) și lipsa sau indisponibilitatea unor produse sau servicii adecvate fungibile, concurența tarifară și stabilirea prețurilor capătă o mai mare importanță în momentul evaluării stării concurențiale a piețelor de energie electrică și gaze naturale. Numărul de clienți care își schimbă furnizorul constituie un indicator al unei veritabile concurențe tarifare și, astfel, în mod indirect, „un indicator natural al eficienței concurenței. Dacă foarte puțini clienți aleg să își schimbe furnizorul, este probabil să existe o problemă în funcționarea pieței, deși avantajele obținute din posibilitatea de renegociere cu furnizorul obișnuit nu ar trebui ignorate” (17). Mai mult, „existența unor prețuri reglementate pentru utilizatorii finali este în mod clar un factor hotărâtor pentru comportamentul clienților. […] Deși menținerea unor controale poate fi justificată într-o perioadă de tranziție, acestea vor provoca din ce în ce mai multe distorsiuni pe măsură ce va crește nevoia de investiții” (18).

(12) În Marea Britanie, procentul de schimbare a furnizorului pentru cele trei categorii de utilizatori de energie electrică — consumatorii industriali mari și foarte mari, consumatorii industriali și întreprinderile mici și mijlocii, precum și întreprinderile foarte mici și consumatorii casnici — este de peste 70 % pentru primele două categorii și aproape de 50 % pentru ultima categorie (19). În plus, controlul prețurilor la energia electrică pentru utilizatorii finali a fost eliminat în 2002 (20). În ceea ce privește gazele naturale, procentul de schimbare a furnizorului pentru cele trei categorii de utilizatori — consumatorii industriali mari și foarte mari, consumatorii industriali și întreprinderile mici și mijlocii, precum și întreprinderile foarte mici și consumatorii casnici — depășește 70 % pentru primele două categorii și se apropie de 50 % pentru ultima categorie (21). Controlul prețurilor pentru toți utilizatorii finali a fost eliminat din anul 2002. În Regatul Unit, situația este, prin urmare, satisfăcătoare în ceea ce privește schimbarea furnizorului și controlul prețurilor pentru utilizatorii finali și ar trebui privită drept indicator al expunerii directe la concurență.

(13) În conformitate cu acești indicatori și dată fiind imaginea de ansamblu a acestui sector în Anglia, Scoția și Țara Galilor — în special, disocierea dintre rețelele de generare și cele de furnizare a gazelor naturale și a energiei electrice, precum și reglementarea eficientă a accesului la rețele — ce rezultă din informațiile prezentate de Regatul Unit, respectiv din Raportul anual pentru 2005 și din anexa tehnică la acesta, precum și din raportul preliminar, condiția expunerii directe la concurență prevăzută la articolul 30 alineatul (1) din Directiva 2004/17/CE ar trebui considerată ca fiind îndeplinită în ceea ce privește furnizarea de energie electrică și gaze naturale în Anglia, Scoția și Țara Galilor. Conform considerentului 7 de mai sus, condiția suplimentară de acces liber pe piață trebuie considerată ca fiind îndeplinită. Prin urmare, Directiva 2004/17/CE nu ar trebui să se aplice la atribuirea contractelor de achiziții destinate să permită furnizarea de energie electrică și/sau generarea de gaze naturale în aceste zone geografice și nici la organizarea de concursuri pentru desfășurarea unor astfel de activități în zonele respective. Se reamintește că atribuirea de contracte pentru desfășurarea de alte activități, cum ar fi distribuirea de energie electrică și gaze naturale, face în continuare obiectul dispozițiilor Directivei 2004/17/CE.

(14) Prezenta decizie se bazează pe situația de jure și de facto din luna noiembrie 2006, astfel cum reiese din informațiile prezentate de Regatul Unit, respectiv din Raportul anual pentru 2005 și din anexa tehnică la acesta. Prezenta decizie poate fi revizuită, în cazul în care apar schimbări semnificative ale situației de jure și de facto, în sensul că nu mai sunt îndeplinite condițiile de aplicabilitate a articolului 30 alineatul (1) din Directiva 2004/17/CE.

(15) Măsurile prevăzute în prezenta decizie sunt conforme cu avizul Comitetului consultativ pentru achiziții publice,

ADOPTĂ PREZENTA DECIZIE:

Articolul 1

Directiva 2004/17/CE nu se aplică atribuirii de contracte de achiziții de către autoritățile competente cu scopul de a asigura furnizarea de energie electrică și/sau gaze naturale în Anglia, Scoția și Țara Galilor.

Articolul 2

Prezenta decizie se bazează pe situația de jure și de facto din luna noiembrie 2006, astfel cum reiese din informațiile prezentate de Regatul Unit, respectiv din Raportul anual pentru 2005 și din anexa tehnică la acesta. Prezenta decizie poate fi revizuită, în cazul în care apar schimbări semnificative ale situației de jure și de facto, în sensul că nu mai sunt îndeplinite condițiile de aplicabilitate a articolului 30 alineatul (1) din Directiva 2004/17/CE.

Articolul 3

Prezenta decizie se adresează Regatului Unit al Marii Britanii și Irlandei de Nord.

Adoptată la Bruxelles, 26 februarie 2007. Pentru Comisie Charlie McCREEVY Membru al Comisiei

(1) JO L 134, 30.4.2004, p. 1. Directivă, astfel cum a fost modificată ultima dată prin Directiva 2006/97/CE a Consiliului (JO L 363, 20.12.2006, p. 107).

(2) JO L 27, 30.1.1997, p. 20.

(3) JO L 176, 15.7.2003, p. 37. Directivă, astfel cum a fost modificată ultima data prin Decizia 2006/653/CE a Comisiei (JO L 270, 29.9.2006, p. 72).

(4) JO L 204, 21.7.1998, p. 1.

(5) JO L 176, 15.7.2003, p. 57.

(6) De ordinul a aproximativ 4 % din cererea maximă în cazul energiei electrice.

(7) COM(2005) 568 final din 15.11.2005.

(8) A se vedea p. 2. A se vedea, de asemenea, „Raportul Comisiei: Raport anual privind punerea în aplicare a pieței interne de energie electrică și gaze naturale”, COM(2004) 863 final, 5.1.2005, p. 4.

(9) Conform Raportului anual pentru 2005, p. 7.

(10) A se vedea documentul de lucru al serviciilor Comisiei, reprezentând anexa tehnică la Raportul anual pentru 2005 (denumită în continuare „anexa tehnică”), SEC(2005) 1448, p. 44, tabelul 4.1.

(11) Anexa tehnică, p. 55, tabel 5.1.

(12) A se vedea Raportul preliminar de analiză sectorială a piețelor de energie electrică și gaze naturale (denumit în continuare „raport preliminar”), figura 42, p. 113.

(13) Raportul preliminar, punctul 64, p. 25.

(14) Anexa tehnică, p. 177.

(15) Anexa tehnică, p. 178.

(16) Anexa tehnică, p. 67-68.

(17) Raportul anual pentru 2005, p. 9.

(18) Anexa tehnică, p. 17.

(19) Raportul anual pentru 2005, p. 10.

(20) Anexa tehnică, p. 177.

(21) Raport anual pentru 2005, p. 10.